חוק־יסוד: משק המדינה (תיקון מס' 10 והוראת שעה לשנת 2020) (תיקון)
הצעת חוק ממשלתית, הכנסת ה-23
פורסם: ספר החוקים, חוברת 2796, עמ' 46, 2020-06-02T00:00:00+03:00
סעיף 3ב' לחוק-יסוד: משק המדינה (להלן – חוק היסוד), קובע שכאשר שנת כספים החלה ללא תקציב מאושר, רשאית הממשלה להוציא כל חודש סכום השווה ל- 1/12 מהתקציב השנתי הקודם בתוספת הצמדה. 
לאור משבר הקורונה שהוביל את הממשלה לקבוע תקנות שעת חירום ובהן הוראות לצמצום הפעולות במשק, הוצאו עובדים רבים לחל"ת, עובדים אחרים פוטרו ועסקים עצמאיים נאלצו לסגור את עסקיהם. לשם כך, נדרשה הממשלה ליתן פתרונות המצריכים הוצאה תקציבית שאינה מתאפשרת לפי הוראות סעיף 3ב' האמור. 
ביום 7/4/2020 התקבלה בקריאה שנייה ושלישית הצעת חוק-יסוד: משק המדינה (תיקון מס' 10 והוראת שעה לשנת 2020) (להלן – החוק). החוק קובע בין היתר תכנית כלכלית ובה חבילת צעדים לשמירה על יציבות המשק בעקבות משבר הקורונה, והכל בהתאם להוראת שעה שתחול עד סוף שנת 2020 או עד אישור התקציב לשנת 2020, לפי המוקדם, כי סכום ההוצאה הממשלתית לשנת 2019 ממנה ייגזר סכום ההוצאה החודשית בתקציב המשכי, יהיה סכום ההוצאה הממשלתית נטו, לרבות מתן אשראי ולמעט החזר חובות קרן, ובלבד שאינו החזר חובות כאמור לביטוח הלאומי בצירוף המדד. בנוסף, קובע החוק סכום שייעודו אך ורק לצורך משבר הקורונה; סכום זה ייפרס כאחוז מסכום ההוצאה הממשלתית לשנת 2019 ויפחת עם חלוף הזמן. עוד קובע החוק כי החזר החובות למוסד לביטוח לאומי בשל ההוצאות הדרושות להתמודדות עם התפרצות נגיף הקורונה, יוקצה סכום שלא יעלה על 16.1 מיליארד שקלים. 

ביום 2/6/2020 התקבל חוק-יסוד: משק המדינה (תיקון מס' 10 והוראת שעה לשנת 2020) (תיקון) בקריאה שנייה ושלישית, החוק מגדיל בשנית את ההוצאה הממשלתית המיועדת להתמודדות עם המשבר שנוצר בשל התפשטות נגיף הקורונה, לחודשים מאי עד דצמבר או עד יום קבלת חוק התקציב, לפי המוקדם.
הגדלת הסכומים הם בהיקף של 14 מיליארד ש"ח, החוק מתקן את חלוקת הסכומים בין השימושים השונים שנקבעו בהוראת השעה הקודמת, זאת כדי לאפשר הוצאת סכומים לטובת תחומים שלא ניתן להם מענה מלא במסגרת הוראת השעה הקודמת: עידוד התעסוקה, סיוע לענפים שלא ישובו לפעילות סדירה בתקופה הקרובה והיערכות המשק הישראלי ב"שגרת קורונה". בנוסף, קובע החוק כי יובא בפני ועדת הכספים של הכנסת עדכון התכנית המפורטת וכן סכום של 500 מיליון ש"ח יוקצה כמענק נוסף לעסקים, שחלוקתו יהיה טעון אישור ועדת הכספים של הכנסת.